b'\n_START_ARTICLE_\nOdred izvi\xc4\x91a\xc4\x8da Vinkovci\n_START_PARAGRAPH_\nPrva izvi\xc4\x91a\xc4\x8dka jedinica u Vinkovcima pojavila se 1951. godine. Rasla je i razvijala se u vrlo skromnim uvjetima. Budu\xc4\x87i da je to bilo vrijeme prvih koraka izvi\xc4\x91a\xc4\x8dke organizacije u Hrvatskoj i biv\xc5\xa1oj Jugoslaviji, jo\xc5\xa1 nisu bili to\xc4\x8dno utvr\xc4\x91eni ciljevi i zadaci organizacije._NEWLINE_Odred izvi\xc4\x91a\xc4\x8da "Boris Kidri\xc4\x8d" formiran je 1954. godine kada je postignuta potpuna organiziranost izvi\xc4\x91a\xc4\x8da u Vinkovcima. Prvi starje\xc5\xa1ina bio je prof. Stojan Stani\xc4\x87 koji je postao po\xc4\x8dasni do\xc5\xbeivotni starje\xc5\xa1ina Odreda._NEWLINE_Tijekom godina, Odred se trudio \xc5\xa1to bolje i dosljednije provoditi program SIJ-a i SIH-a. Vinkova\xc4\x8dki izvi\xc4\x91a\xc4\x8di sudjelovali su na puno razli\xc4\x8ditih akcija i natjecanja od kojih mo\xc5\xbeemo izdvojiti i sudjelovanje na 1. smotri SIH-a u Karlovcu (1964.), 4. smotri SIH-a u Vara\xc5\xbedinu (1981.), 5. smotri SIH-a u Zagrebu (1985.) te 7. smotri SIH-a u Fu\xc5\xbeinama (2001.)._NEWLINE_Od samog nastanka Odreda, skoro svake godine organizirano je logorovanje za \xc4\x8dlanove Kokarje \'67.; \xc4\x90akova\xc4\x8dka Breznica \'72, \'73; Zlarin \'74, \'75, \'76; Nin \'77, \'78, \'82; Budva \'80, Posedarje \'81, itd). Godine 1982. po prvi put je organizirana kolonija u Brodarici kraj \xc5\xa0ibenika zajedno s izvi\xc4\x91a\xc4\x8dima iz Velike Gorice. Sljede\xc4\x87ih godina Odred logoruje na "Otoku mladosti" kraj \xc5\xa0ibenika._NEWLINE_Od 1980. godine aktivno je po\xc4\x8deo djelovati Savjet odreda koji je doprinjeo zna\xc4\x8dajnom napretku u radu. \xc4\x8clanovi Savjeta bili su aktivni \xc4\x8dlanovi kluba br\xc4\x91ana._NEWLINE_Za vrijeme Domovinskog rata, Dom izvi\xc4\x91a\xc4\x8da \xc4\x8duvalo je nekoliko mla\xc4\x91ih br\xc4\x91ana dok su stariji bili na rati\xc5\xa1tu. Ustrojstvo Odreda se promijenilo i od br\xc4\x91ana su ostali samo Magdalena Mad\xc5\xbearac, Nikola Mad\xc5\xbearac, Ru\xc5\xbeica Lackovi\xc4\x87 i Boris O\xc5\xbeani\xc4\x87 koji je obna\xc5\xa1ao du\xc5\xbenost starje\xc5\xa1ine novoimenovanog Odreda izvi\xc4\x91a\xc4\x8da "Vinkovci". Svega \xc5\xa1estero \xc4\x8dlanova srednjo\xc5\xa1kolaca uspjelo je podi\xc4\x87i rad Odreda na noge nakon 1991. godine. Uvjeti za rad bili su izuzetno te\xc5\xa1ki jer je trebalo i\xc5\xa1kolovati jo\xc5\xa1 kadrova i jer financijske potpore vi\xc5\xa1e nije bilo. Nekada jak, Odred, u samo dvije godine rata, izgubio je gotovo sve \xc4\x8dlanove. Povoljna je situacija ta \xc5\xa1to je Odred uspio zadr\xc5\xbeati Dom izvi\xc4\x91a\xc4\x8da._NEWLINE_Odred je 1992. godine osnovao dvije dru\xc5\xbeine: 1. dru\xc5\xbeinu "Tena" koja je djelovala u Domu izvi\xc4\x91a\xc4\x8da i 2. dru\xc5\xbeinu "Bartol Ka\xc5\xa1i\xc4\x87" koja je djelovala pri Osnovnoj \xc5\xa1koli "Bartol Ka\xc5\xa1i\xc4\x87". Uz velike napore i puno truda, bez pomo\xc4\x87i br\xc4\x91ana, mladi su \xc4\x8dlanovi u\xc4\x8dili sebe i djecu istovremeno. Tako su dvije ekipe zapo\xc4\x8dele ponovo suradnju s ostalim odredima 1993. na Olimpijadi u Krapini i 1994. na DION-u u Splitu._NEWLINE_Od 1995. Odred organizira tradicionalno natjecanje Memorijal 12 redarstvenika._NEWLINE_2001. godine 23 \xc4\x8dlana Odreda idu na 7. smotru Saveza izvi\xc4\x91a\xc4\x8da Hrvatske zajedno s ostalim slavonskim udrugama. U sije\xc4\x8dnju 2002. organizira Slavonsku zimsku \xc5\xa1kolu u Domu izvi\xc4\x91a\xc4\x8da, a u organizaciji sudjeluju kadrovi Slavonije. Iste te godine Odred uspje\xc5\xa1no organizira i Dr\xc5\xbeavno izvi\xc4\x91a\xc4\x8dko orijentacijsko natjecanje._NEWLINE_Trenutno Odred \xc4\x8dine 3 dru\xc5\xbeine: 1. dru\xc5\xbeinu poletaraca "Tena", 2. dru\xc5\xbeinu izvi\xc4\x91a\xc4\x8da i istra\xc5\xbeiva\xc4\x8da "Josip Kozarac" i klub br\xc4\x91ana "Nezgru\xc5\xa1ani puding"._NEWLINE_U Odredu djeluju 4 licencirana instruktora i jedan dr\xc5\xbeavni.'